ለሕዳሴ ግድብ የሚደረገው የዲፕሎማሲ ሥራ በተደራጀ መንገድ ይቀጥላል እንደሚቀጥል አምባሳደሮች ገለጹ፡፡
ባሕር ዳር፡ መስከረም 19/213ዓ.ም (አብመድ) የሕዳሴው ግድብ እስኪጠናቀቅ ድረስ የኢትዮጵያን ምክንያታዊ አቋም ለዓለም የማስረዳትና የዲያስፖራውን ተሳትፎ የማጠናከር ሥራ በተደራጀ መንገድ እንደሚቀጥል በተለያዩ አገራት ያሉ የኢትዮጵያ አምባሳደሮች ገለጹ።በአሜሪካ የሚኒሶታና ሚድዌስት ቆንጽላ ጀነራል አምባሳደር አብዱልአዚዝ መሀመድ ለኢዜአ እንዳሉት ኢትዮጵያ ዓለም አቀፍ ሕጋዊ መሠረት ይዛ ግድቡን እየገነባች ስለመሆኑ የማስረዳት ሥራ እየተከናወነ ነው።ግድቡ እየተገነባ ያለው ፍትሐዊ የውኃ ተጠቃሚነትና በጋራ የመልማት መርህን በመከተል በመሆኑ በዓባይ ተፋሰስ አገሮች ላይ የተጠቃሚነት ጉዳት እንደማያሳድር በማስረዳት ላይ መሆናቸውን ጠቁመዋል።በተሠራው የዲፕሎማሲ ሥራ የዓባይ ውኃን 86 በመቶ የምታመነጨው ኢትዮጵያ ግድቡን እየሠራች የምትገኘው ሕዝቦቿን ከድህነት ለማውጣት መሆኑን ግንዛቤ እየተያዘ መምጣቱንም አንስተዋል።አምባሳደር አብዱልአዚዝ እንዳሉት የግድቡ የመጀመሪያ ውኃ ሙሌት ከተጠናቀቀ በኋላ ዲያስፖራው በዕውቀትና በገንዘብ ለመደገፍ ከፍተኛ መነሳሳት አሳይቷል።በቀጣይም ፕሮጀክቱ እስኪጠናቀቅ ድረስ ስለግድቡ ዘርፈ ብዙ ጥቅም የማስረዳት፣ የማሳመንና ዲያስፖራው ድጋፉን አጠናክሮ እንዲቀጥል የማስተባበሩ ሥራ በስፋት እንደሚሠራ አመልክተዋል።በሳዑዲ ዐረቢያ የኢትዮጵያ አምባሳደር አብዱልአዚዝ አህመድ በበኩላቸው የኢትዮጵያን አቋም ለዓረቡ ዓለም ለማስረዳት የዲፕሎማሲ ሥራዎች እየተከናወኑ መሆኑን ጠቁመዋል።